钦定古今图书集成/历象汇编/乾象典/第057卷 > 群书备考 > 《象纬》
## 钦定古今图书集成/历象汇编/乾象典/第057卷 > 群书备考 > 《象纬》

按：天之垂象，莫大于日月，而垣宿之分布，五星之运
行，皆佐日月以成天者也。谨摭其可疑之事条辨之。
《中兴志》以轩辕为黄帝之精，造父、奚仲、王良传说皆
星名，亦以为星降而为人，人去而复为星，愚窃怪其
不经。考之郑夹漈尝论传说一星主后宫求嗣之事，
谓傅母喜之也，偶与商臣同名耳。轩辕亦以为两角
有轩辕之象，故名。奚必其降而生黄帝也？如王良在
天驷旁主马事，其星亦曰天马，愚意殆后人以王良
善主马而名之耳。即是观之，而造父、奚仲之属可推
矣。

“二十八宿，多者三十四度，少者止一度，最多者莫如
东井三十四度，其次莫如南斗二十五度，最少者莫
如角一度，其次莫如鬼二度。”如此不均，窃尝疑之。后
考沈括、王奕之说，乃知天本无度，以日之行为度。日
行不可记，而所可记者星也，故取其相当之星以为
距度。井、斗之舍，非无星也，然不与日相当，故其度不
得不阔。觜鬼之旁，非星众也，然日躔一二日，而其星
适与相当，故其度不得不狭也。其四大角一星，《两朝
志》以为属亢，而《中兴志》以为属角；库楼十星，《丹元子》
以为属角，而《两朝志》以为属轸。其为异同大概若此，
必其浑仪所造，前后差殊故耳。

有以一星为一座者；有以二三十星为一座者；有相
为比附者；有相比而不附者。此皆有理，不可臆说。如
“杠”附华盖，凡十八星为一座；“衡”附库楼，凡二十九星
为一座。理本当附其星，不得不多也。如野鸡不附天
狼，鸡自守其所司也；“南门”不附库楼，南门不为库楼
门也。理不当附其星，不得不少也。